altay_sooktor
Сен, Тайгыл, торт ло мен ошкожыҥ,
 Сеге јӱк ле эрке сӧс айдып ий.
 Сен сӱӱнип чек јӱӱле берериҥ.
 Кыстарга артылган уулдардый,
 Кылынбазаҥ, болды не, кӧӧркий.
 Сен. Тайгыл, торт ло мен ошкожыҥ.
 
 Јалаҥдап барала, бурылып,
 Алдыма не јада тӱжедиҥ?
 Та неге мындый тыҥ кӧкийдиҥ?
 Сен, торт ло мен ошкош тенегиҥ
 Је неге мынайып кӧкӱйдиҥ?
 
 Сен јелбер, сен арга јок јобош,
 Оромло браатсаҥ кӧргӧни:
 - Бу мыныҥ бӱдужин - дешкилейт.
 Ах, Тайгыл, улус бис экӱни
 Та нениҥ де учун сӱӱбейт.
 
 Калак, мен бурулу болойын,
 Аракы ичерге мен сӱреен.
 Келишсе ле менде кыйыш јок
 Онызы блааш-тартыш јок, мен јӧп.
 Је, а сен?
 Сен ийтте, је кандый кинчек бар?
 Мен оны чек оҥдоор аайым јок.
 
 Владимир Бабрашев.